Cele mai periculoase drumuri din România, în funcție de numărul de accidente și victime, sunt DN1, DN2, DN6 şi DN7. Horaţiu Pop, de la Poliţia Rutieră, a prezentat o statistică din care reiese că cele mai multe accidente s-au produs în luna iunie, iar ziua în care șoferii sunt mai neatenți și vitezomani este vinerea.
"Anul trecut, în luna iunie au fost cele mai multe accidente de circulaţie pe parcursul anului trecut. Probabil că este sezonul de vacanţă când conducătorii auto circulă un pic mai hazardat şi tocmai nesocotirea legislaţiei – legislaţie pe care nu o creează şi nu o generează Poliţia Rutieră, ci doar o aplică – poate să ducă la tragedii. Am făcut o situaţie comparativă cu anul 2022 şi se poate constata că avem scăderi la numărul de accidente, cu 190 de accidente, cu 88 de persoane decedate şi cu 160 de persoane rănite grav. Dacă e să comparăm cu anul 2019, anul de referinţă, întrucât în 2020 a început pandemia, avem scăderi substanţiale", a declarat polițistul Pop, la conferinţa "Drumurile sigure salvează vieţi", citat de Agerpres.
Dacă până acum cele mai multe victime se înregistrau în urma accidentelor produse pe DN 1, anul trecut situația s-a schimbat, DN 2 fiind cel mai periculos drum din acest punct de vedere.
Anul trecut, la nivel naţional, s-au înregistrat 4.525 de accidente rutiere grave, soldate cu decesul a 1.545 de persoane şi rănirea gravă a altor 3.535. Cele mai multe accidente s-au înregistrat în luna iunie, 449, urmată de octombrie, cu 440, şi de iulie şi decembrie, cu 432 şi, respectiv, 430. Cele mai puţine accidente au fost în luna februarie – 251 şi aprilie – 322.
Principalele cauze ale producerii accidentelor rutiere rămân indisciplina pietonilor, viteza excesivă, neatenția la volan şi indisciplina bicicliştilor.